Document ID: 31999D0529

ΑΠΟΦΑΣΗ ΤΗΣ ΕΠΙΤΡΟΠΗΣ
της 14ης Ιουλίου 1999
για την τροποποίηση της απόφασης 94/766/ΕΚ για τον καθορισμό των ειδικών όρων που διέπουν τις εισαγωγές προϊόντων αλιείας και υδατοκαλλιέργειας καταγωγής Ταϊβάν
[κοινοποιηθείσα υπό τον αριθμό Ε(1999) 2061]
(Κείμενο που παρουσιάζει ενδιαφέρον για τον ΕΟΧ)
(1999/529/ΕΚ)
Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,
Έχοντας υπόψη:
τη συνθήκη για την ίδρυση της Ευρωπαϊκής Κοινότητας,
την οδηγία 91/493/ΕΟΚ του Συμβουλίου, της 22ας Ιουλίου 1991, περί καθορισμού των υγειονομικών κανόνων οι οποίοι διέπουν την παραγωγή και τη διάθεση στην αγορά αλιευτικών προϊόντων(1), όπως τροποποιήθηκε τελευταία από την οδηγία 97/79/ΕΚ(2), και ιδίως το άρθρο 11,
Εκτιμώντας:
(1) ότι το άρθρο 1 της απόφασης 94/766/ΕΚ της Επιτροπής, της 21ης Νοεμβρίου 1994, για καθορισμό των ειδικών όρων που διέπουν τις εισαγωγές προϊόντων αλιείας και υδατοκαλλιέργειας καταγωγής Ταϊβάν(3), όπως τροποποιήθηκε τελευταία από την απόφαση 96/255/ΕΚ(4), αναφέρει ότι το Bureau of Commodity Inspection and Quarantine (BCIQ) είναι η αρμόδια αρχή στην Ταϊβάν για την εξακρίβωση και πιστοποίηση του γεγονότος ότι τα προϊόντα αλιείας και υδατοκαλλιέργειας πληρούν τις απαιτήσεις της οδηγίας 91/493/ΕΟΚ·
(2) ότι, μετά τον ανασχηματισμό της κυβέρνησης της Ταϊβάν, αρμόδια αρχή για την έκδοση υγειονομικών πιστοποιητικών για αλιευτικά προϊόντα δεν είναι πλέον το BCIQ αλλά το Bureau of Standards, Metrology and Inspection (BSMI) του Υπουργείου Οικονομικών και ότι η νέα αυτή αρχή είναι ικανή για την αποτελεσματική επαλήθευση της εφαρμογής των εν ισχύι νόμων· ότι είναι, ως εκ τούτου, αναγκαίο να τροποποιηθεί η ονομασία της αρμόδιας αρχής που αναφέρεται στην απόφαση 94/766/ΕΚ·
(3) ότι είναι σκόπιμο να εναρμονιστεί το κείμενο της απόφασης 94/766/ΕΚ με το κείμενο των πλέον πρόσφατων αποφάσεων της Επιτροπής για τον καθορισμό των ειδικών όρων που διέπουν τις εισαγωγές προϊόντων αλιείας και υδατοκαλλιέργειας καταγωγής ορισμένων τρίτων χωρών·
(4) ότι τα μέτρα που προβλέπονται στην παρούσα απόφαση είναι σύμφωνα με τη γνώμη της μόνιμης κτηνιατρικής επιτροπής,
ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:
Άρθρο 1
Η απόφαση 94/766/ΕΚ τροποποιείται ως εξής:
1. Το άρθρο 1 αντικαθίσταται από το ακόλουθο κείμενο: "Άρθρο 1
Το Bureau of Standards, Metrology and Inspection (BSMI) του Υπουργείου Οικονομικών είναι η αρμόδια αρχή στην Ταϊβάν για την εξακρίβωση και πιστοποίηση του γεγονότος ότι τα προϊόντα αλιείας και υδατοκαλλιέργειας πληρούν τις απαιτήσεις της οδηγίας 91/493/ΕΟΚ."
2. Το άρθρο 2 αντικαθίσταται από το ακόλουθο κείμενο: "Άρθρο 2
Τα προϊόντα αλιείας και υδατοκαλλιέργειας καταγωγής Ταϊβάν πρέπει να πληρούν τους ακόλουθους όρους:
1. κάθε αποστολή πρέπει να συνοδεύεται από πρωτότυπο υγειονομικό πιστοποιητικό, αριθμημένο, δεόντως συμπληρωμένο, με ημερομηνία και υπογραφή, το οποίο πρέπει να αποτελείται από ένα μόνο φύλλο, σύμφωνα με το υπόδειγμα του συνημμένου παραρτήματος Α·
2. τα προϊόντα πρέπει να προέρχονται από εγκεκριμένες εγκαταστάσεις, πλοία-εργοστάσια, ψυκτικές αποθήκες ή καταγεγραμμένα πλοία-ψυγεία που εμφαίνονται στο συνημμένο παράρτημα Β·
3. με εξαίρεση την περίπτωση των χύδην κατεψυγμένων αλιευτικών προϊόντων που προορίζονται για την παρασκευή διατηρημένων τροφίμων, όλες οι συσκευασίες πρέπει να φέρουν με ανεξίτηλα στοιχεία την ένδειξη 'ΤΑΙWΑΝ', καθώς και τον αριθμό έγκρισης/νηολόγησης της εγκατάστασης, του πλοίου εργοστασίου, της ψυκτικής αποθήκης ή του πλοίου-ψυγείου προέλευσης."
3. Το παράρτημα Α αντικαθίσταται από το συνημμένο παράρτημα.
Άρθρο 2
Η παρούσα απόφαση απευθύνεται στα κράτη μέλη.
Βρυξέλλες, 14 Ιουλίου 1999.

Labels: 3
18
6